Термодинамиканын 3-башталышы
Термодинамиканын 3-башталышы (Нернст теоремасы) ⎯ термодинамиканын закону. Ал боюнча температура (Т) абсолюттук нөлгө умтулганда ар кандай системанын энтропиясы (S) тыгыздыкка жана басымга көзкаранды болбогон белгилүү чектик мааниге умтулат (В.Нернст, 1906-ж.), б. а. Т→0 болгондо системанын энтропиясынын өзгөрүшү (ΔS) да нөлгө умтулат. 

Чындыгында эле абсолюттук нөлдө башаламан кыймыл токтолот, натыйжада, башаламандыктын чени болгон энтропия нөлгө умтулат. Термодинамиканын 3-башталышы башкача да аныкталат: абсолюттук нөл температура алынбайт, температура абсолюттук нөлгө жакындаганда энтропия нөлгө умтулат. Ошентип макродүйнөдө энтропия төмөндөйт. Бул болсо температура төмөндөгөндө, системанын башаламандыктан иреттүүлүккө өткөндүгүн көрсөтөт. Мис., буу сууга айланганда, эритме кристаллданганда мындай процесс орун алат. Бууда суюктукка караганда башаламандык көп болот, ал эми кристаллда эритиндиге караганда башаламандык аз. Ошентип башаламандыгы азайып, иреттүүлүгү өсүп жаткан бардык процесстерде энтропия төмөндөйт. Температуранын төмөндөшүндө келип чыккан заттын фазасы анын энтропиясы канчалык кичине болсо, ошончолук туруктуу болот.

Термодинамиканын 3-башталышынын дагы бир далили болуп, абсолюттук нөл температурада телонун статистикалык салмагы бирге барабар болуп, негизги абалда жайланышы эсептелет.

Колдонулган адабияттар
 Мамлекеттик тил жана энциклопедия борбору.  Физика. Энциклопедиялык окуу куралы. 2004 Бишкек.  ISBN 9967-14-010-0
Физика